AlexejDobrolubov/national_council_slovak_2010 huggingface dataset:
18. schôdza NR SR - 3.deň - A. dopoludnia
Dátum: 2011-05-19
Poslanec: Markovič, Peter (SDKÚ – DS)
Druh vystúpenia: Vystúpenie s faktickou poznámkou

Ďakujem pekne. Ja som chcel len podporiť argument pána poslanca Novotného v súvislosti s modelom koncovej a pevnej siete, tak ako to navrhuje v zákone pán minister, pretože pôvodným zámerom bolo zvýšenie dostupnosti zdravotnej starostlivosti a nejaká garancia, ale pravda bola úplne iná, pretože išlo hlavne o presmerovanie finančných prostriedkov do štátnych zdravotníckych zariadení. Za ostatné obdobie sa zvýšili platby v štátnych zdravotníckych zariadeniach o 70 %. Pritom tieto vytvárajú najväčší dlh a dnes doktori a sestry sa nám vyhrážajú štrajkami. Takže kde sú tie peniaze, ktoré do týchto nemocníc odišli?
16. schôdza NR SR - 9.deň - B. popoludní
Dátum: 2011-04-05
Poslanec: Markovič, Peter (SDKÚ – DS)
Druh vystúpenia: Vystúpenie

103. Ďakujem pekne, pán predsedajúci. Takže, keďže sme v pôvodnom hlasovaní hlasovali o bodoch 1 a 36 zo spoločnej správy a zároveň sme hlasovali už aj o pozmeňujúcom návrhu z rozpravy pána poslanca Kalista, teraz navrhujem, aby sme hlasovali o bodoch 2 až 35 zo spoločnej správy s odporúčaním gestorského výboru schváliť.
16. schôdza NR SR - 9.deň - B. popoludní
Dátum: 2011-04-05
Poslanec: Markovič, Peter (SDKÚ – DS)
Druh vystúpenia: Vystúpenie

101. Ďakujem pekne. Ja sa ospravedlňujem, ale teda pre čistotu a opravu hlasovania, vzhľadom na to, že sme hlasovali o bodoch 1 a 36 zo spoločnej správy, ako aj o poslaneckom návrhu pána poslanca Kalista z rozpravy, preto navrhujem, aby sme v hlasovaní hlasovali o bodoch 2 až 35 spoločnej správy spoločne. Ďakujem pekne.
6. schôdza NR SR-1. deň-streda- B popoludní
Dátum: 2010-09-08
Poslanec: Mamojka, Mojmír (SMER - SD)
Druh vystúpenia: Vystúpenie s faktickou poznámkou

161. Ďakujem za slovo. Vážený pán kolega, ono tu odznelo veľa čiastkových otázok od Svätopluka po referendum, ktoré nie sú čiastkovými otázkami, to sú významné ústavné záležitosti a otázky, ale kopu drobností, ktoré možno tu nemali čo hľadať. Ale všetky tie drobnosti vytvárajú mozaiku, to všetko sú čriepky jednej mozaiky, ktorej reprezentantom momentálne je pán predseda Národnej rady Slovenskej republiky. Keď vyhrali naši v Moskve, boli sme hotoví, keď sa darí športovcom, keď sa darí umelcom, sme nadšení, a právom, lebo nás reprezentujú. Predseda Národnej rady Slovenskej republiky je minimálne a, samozrejme, aj podstatne vyšší ako náš mančaft, ktorý včera vyhral v Moskve, reprezentuje 5,5 mil. obyvateľov tohto štátu. A ja mám obavy, čo ste povedali, že každý sa naučí. To nie je o pánovi Sulíkovi, keby tam sedel Janko Mrkvička a choval by sa rovnako, bolo by to o tom istom, to nie je osobné. Učiť sa na poste predsedu Národnej rady Slovenskej republiky forme a obsahu, to je tragédia, to je pozde. Možno sa mu to aj podarí, ale ja osobne to nemienim trpieť. Nič osobne proti tomu nemôžem spraviť, ale ja keď niekoho reprezentujem, tak som permanentne pod balvanom zodpovednosti, že niekoho reprezentujem a chcem ho reprezentovať špičkovo, lebo reprezentujem všetkých, nielen seba. A pán predseda zatiaľ - zatiaľ mám taký dojem - je imúnny pred tým balvanom zodpovednosti. S tým, že už Rimania hovorili, že forma bez obsahu nie je ničím. A obsah bez formy je strašne málo. A zatiaľ ja hľadám, hľadám, bádam a držím vám palce, lebo každý sa učí, každý je človek, môže robiť chyby, ale bodaj by som sa mýlil! Ja som z hľadiska vašej formy obsahu, pán predseda, strašný skeptik. (Potlesk.)
5. schôdza NR SR-2. deň-streda- A dopoludnia
Dátum: 2010-09-08
Poslanec: Mamojka, Mojmír (SMER - SD)
Druh vystúpenia: Vystúpenie v rozprave

98. Takže, pán predsedajúci, v vážnym veciam. Dajte, prosím, hlasovať o návrhu uznesenia Národnej rady Slovenskej republiky k Správe o činnosti prokuratúry Slovenskej republiky za rok 2009 v tomto znení: Národná rada Slovenskej republiky schvaľuje Správu o činnosti prokuratúry Slovenskej republiky za rok 2009.
4. schôdza NR SR - 2. deň - streda - A. dopoludnia
Dátum: 2010-08-11
Poslanec: Mamojka, Mojmír (SMER - SD)
Druh vystúpenia: Vystúpenie s faktickou poznámkou

Ďakujem za slovo. Na margo toho možno niečo podobné, čo povedal pán poslanec Číž. Viete, my občas, právnici, sme v zajatí takých klapiek profesionálnych, ja to pripúšťam, ale nedá sa nikdy, nielen v Národnej rade Slovenskej republiky, ale ani pri iných vecných rokovaniach rezignovať na procedúru. To nie je nejaká procedúra, to je zákon, rokovací poriadok, a že je možno prekomplikovaný, že je, kde tu zložitý, ja sa nehádam, ale platí. Platí, takže to nie je len nejaká procedúra, s tým, že ak sa budeme aj do perspektívy a do budúcna vyhovárať na to, že keď tí pred nami urobili nejakú chybu, tak konvaliduje to aj naše chyby a môžeme ich robiť aj my. Vyrovnávajme sa, pán kolega, v tom, čo je dobré, čo je kvalitné, čo je právne. Nie, keď niekto urobil chybu predo mnou, mám právo robiť ju aj ja. Stále hovoríte o lepšej, kvalitnejšej politickej kultúre, legislatívnej práci, o všetkom, ja vám držím palce, je to o tom, tak buďte teda dobrí a lepší a nerobte tie chyby, ktoré sme možno urobili. Ja nehovorím, že sme ich neurobili. Takže vyhovárať sa na to, že aj Janko, tak aj Ferko môže, to je detinské a vedie to do slepej uličky. A toto je príliš vážna vec, aby sa minimálne pre správnu budúcnosť nevyriešila, trebárs aj Ústavným súdom. Tu nejde o hranie sa na piesočku. Ďakujem.
3. schôdza NR SR - 4. deň - piatok - A. dopoludnia
Dátum: 2010-08-06
Poslanec: Mamojka, Mojmír (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne, pán podpredseda, za slovo. Veľmi stručne všetkým. Prosím vás, ja pána Fronca si vážim, lebo klasické vzdelanie a tá naša latinčina, fiat justitia pereat mundus - nech je spravodlivosť, aj keď padne svet. To sa dnes celkom tak nedá, ale vy ste dali príklad tými dvomi legislatívnymi, ja som to nevymyslel a myslím to v dobrom, lebo tam nemajú tieto zákony čo hľadať. Pán poslanec Šebej, možno vás príjemne prekvapím. Ja nebudem tu konkrétne roky, ale môžem vám povedať. Ja som myslel starý Rím a bol založený 753 pred n. l. a zanikol 453 nášho letopočtu a môžme si to rozdať v dejinách starého Ríma. Kľudne. Myslel som, samozrejme, rímsku kultúru, rímskoprávnu, nie pred rímskoprávnu, ale nechcel som hovoriť konkrétne roky, nie sú tu hodiny dejepisu. Pani poslankyňa Rosová, ja si vás považujem, úprimne, veď sme mali neraz aj spoločné názory ohľadne školstva. Ja som čítal, verte mi, veľmi pozorne to programové vyhlásenie a nielen kapitolu po kapitole, ja mám, žiaľ, už jednu kapitolu za sebou. Kapitolu života. A čo sa týka tej pílky, pán poslanec asi zle pochopil. Ja nemyslím to ako vyhrážku, každý chvíľku ťahá pílku. Život je jednoducho sínusoida. To sme si my nevymysleli. Ja som tu pílku myslel tak, že by mala byť ťahaná synchronizovane, lebo tá klasická, nie motorová. Ale tá ručná. Tá sa ťahá raz tam, raz tam. A keď sa ťahá dobre raz tam, raz tam, tak sa dobre aj píli. Ja som to myslel obrazne a v dobrom. Zle sme sa akosi pochopili, ale to nie je prvý prípad, keď sme sa zle pochopili. Ďakujem.
28. schôdza NR SR - 5.deň - B. popoludní
Dátum: 2012-02-07
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

123. Ďakujem za slovo. V podstate, pán Kalist, tu vám ani nemám čo povedať, pretože každý máme rôzny názor na genetiku. Uznávam, vy ste doktor medicíny, ja mám lesnícku fakultu a takisto lesnícku genetiku sme brali, možnosti kríženia a tak ďalej, čiže sú tu určité pravdepodobnosti. Čo sa týka pána Poliačika, vy ste tu nič odborného mi nevraveli, len o nejakých výrokoch a čo sa týka pána Krnáča, pán kolega, pán poslanec Krnáč, ja som nevravel, mal by, ale musí byť zodpovedný za tú svoju zbraň a nie kedy sa mu chce, nič mu to neukladá. Opäť ste mimo. Skúste si trošku len prečítať, to vám skutočne radím, zákon o zbraniach a strelive, ktorý jasne hovorí, ako sa má chovať, kde môže použiť zbraň, jednak poľovnú, čo sa týka držania zbrane, a jednak krátku zbraň, čo sa týka nosenia zbrane. Je tam úzko, úzko definované, o čo sa jedná. Je tam definovaná krajná núdza a nutná obrana. Čiže poľovník musí vedieť, nie mal by vedieť, pretože potom, keby len mal vedieť, nezrobí skúšky z poľovníctva, nezrobí skúšky o zbraniach a strelive a tým pádom je vylúčený z toho, aby nie že nosil zbraň, ale čo i len ju držal v poľovných revíroch a doma vo svojom sejfe. Ja k tomu len toľko.
28. schôdza NR SR - 5.deň - B. popoludní
Dátum: 2012-02-07
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

103. Skutočne len faktickou chcem zareagovať, práve že je účinné, pretože ten genofond ešte zostal zachovalý. A ja skutočne v tejto oblasti verím viac pánovi profesorovi Pavlovi Hellovi, ktorý je jedným z našich, spýtajte sa hocikoho, najuznávanejších odborníkov, bol teda, v oblasti poľovníctva a ochrany prírody. Celý svoj život venoval tomu. Štyridsaťšesť rokov bol členom tých organizácií, ktoré sa venovali, vedeckej rady poľovníctva a tak ďalej, skutočne odborník medzinárodného formátu. Ďakujem.
28. schôdza NR SR - 5.deň - B. popoludní
Dátum: 2012-02-07
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

99. Tak ďakujem za slovo. Tak najprv ku pánovi kolegovi poslancovi Kalistovi. Hovoríte o čistom genofonde. Ešte tento genofond u nás máme a síce aj vďaka tomu a hlavne tomu, ako ste počuli, ak ste dobre počúvali, cez 9 200 mačiek bolo ulovených vlani, predvlani a tak ďalej. Je 2 700 mačiek divých, 9-tisíc bolo ulovených. Čiže keby sme ich neulovili, je obrovská pravdepodobnosť kríženia. To by bolo k tomu. Ďalšie také vaše pripomienky k toxoplazmóze. Tieto, nie som lekár, tieto údaje mám od vašich kolegov infektológov. Možno ste infektológ, možno nie, ja neviem, ani to neskúmam. Čo sa týka pána Fecka, nejde tu u vás o rušenie komory. To je samozrejmá vec, ale nemôžte konštatovať, keď táto komora slovenská, poľovnícka je v zmysle zákona samospráva pre výkon práv poľovníctva, nemôžte si ju zamieňať, ako tu citujete aj s pánom Sidorom, že sa jedná o stavovskú organizáciu . To vôbec nie je pravda. A čo sa týka pána poslanca Tomča, na začiatku som uviedol, že som bol skutočne hlboko presvedčený, že navrhovatelia zoberú späť túto novelu zákona, pretože Slovensko a našich občanov ťažia v čase krízy celkom iné problémy existenčné, finančné, existenčného charakteru, a teda nie je vhodné, pri všetkej úcte ku všetkému živému, to znamená aj k mačkám a psom, aby sme sa bavili skutočne teraz dve tretiny o mačkách a psoch. S tým s vami súhlasím.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

427. Ďakujem za slovo. Pán minister, dočkali sme sa tu od teba chvály do povaly na adresu terajšej vlády. Tak ako sa osobne poznáme, ja som totiž ani nič od teba nečakal iného. Dotknem sa dvoch otázok. Spomenul si, že chránite prácu na vidieku. Ty veľmi dobre vieš, že náš výbor mal rokovanie s Poľnohospodárskou a potravinovou komorou, kde poľnohospodári aj potravinári hovorili o skutočne vážnych problémoch za vašej vlády terajšej. Tam vaši koaliční partneri svätosväte kývali hlavou, 6% DPH zostane, budeme ústretoví. Čo ste zrobili? 6-percentnú DPH na predaj z dvora ste zvýšili na 20 %. Vieš, čo sa stalo? Jednoducho to, že mnohí súkromne hospodáriaci roľníci nechali prevádzky a niektorí poprepúšťali ľudí. Čiže toto je vaša prax v tvojom zastúpení, ako chránite prácu na vidieku. A okrem toho, ako títo poľnohospodári majú konkurovať veľkoobchodným reťazcom? Čiže toľko k prvej otázke. Druhá otázka. Už asi ako znalec diaľnic hovoríš, že vy stavate lacno, my sme stavali drahšie, ba dokonca najdrahšie. Bol si členom vlády Mikuláša Dzurindu, keď ste uskutočnili ôsmy div sveta - dokázali ste vytunelovať tunel Branisko, a to už je čo povedať, ak na jeden bežný meter ste dokázali postaviť najdrahší tunel na svete. Takže asi toľko. Si členom tejto vlády, takže vodu kážeš, ale víno piješ, taká je pravda.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

399. Ďakujem za slovo. Pán poslanec Zajac, z vášho vystúpenia skutočne nie som si istý, že viete, na akú tému je dnešná mimoriadna schôdza. (Smiech v sále.) Spomenuli, spomenuli ste tu svoje filozofické názory, miešali skutočne jablká s hruškami a s kadečím, odôvodňovali ste potrebu zdĺhavých postupov súčasnej vlády, že je potrebné hľadať kompromisy a tak ďalej. Neviem skutočne, nad čím ste sa zamýšľali a teraz hovorím úplne vážne. Spomínali ste tu rôzne škandály, ale skutočným škandálom je to, že pod krídlami inej strany MOST-u - HÍD ste sa načierno dostali do parlamentu, kde skutočne nemáte čo robiť. Dokázali ste to aj terajším vystúpením.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

295. Ďakujem za slovo. Pán podpredseda vlády a pán minister dopravy, vypočuli sme si tu vaše už známe reči o diaľniciach, budeme, chceme, uvidíme, budeme sa snažiť. Vám však, vy však osobne zodpovedáte aj za železničnú dopravu, a preto rád využijem túto možnosť. Som z Medzilaboriec, som zvedavý, čo odpoviete na túto otázku. Za vlády Roberta Fica osobné vlaky z Humenného, aj ten posledný, išiel ešte zo stanice hlavnej do stanice Medzilaborce-mesto, ktorá je vzdialená 2,5 km od hlavnej stanice. Počnúc vašou vládou drvivá väčšina, 90 %, osobných vlakov ide len do stanice hlavnej, do mesta už nie. Vôbec uvedomili ste si doteraz, že u nás žije hlavne prestarlé obyvateľstvo? Nie každý má synov, dcéry doma, aby ich potom odviezol. Je to skutočne veľká hanba. Môžte si to preveriť na grafikonoch z minulosti. Pán minister, kde sú vaše predvolebné sľuby ohľadom rozvoja aj odľahlých regiónov? Skúste skutočne si preveriť a pre budúcnosť už nehlásajte vodu a nepite víno. Čiže ja by som to takto zjednodušil, nie je to vôbec smiešne. Je to skutočne do plaču a je to skutočne vaša hanba. Aj z týchto predvolebných sľubov a ich plnenia v realite sú skutočne dôvody, že pani premiérka nie je skutočne ženou na svojom mieste a je len takzvanou premiérkou. Ďakujem.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

253. Ďakujem za slovo. Pani kolegyňa poslankyňa Kiššová, z vášho skutočne nesúrodého vystúpenia predsa len čosi vyznelo, a síce kázanie o slušnosti, o morálke, vyzdvihovali ste slušnosť. Škoda, že s týmto kázaním ste sa dnes aspoň 10 % nepodelili s vašimi súkmeňovcami práve zo strany SaS-ky. Dnes nám to dokázal váš pán minister Galko, ktorý skutočne slušne kričal od kecpultu. Neviem, asi sa veľmi nekontroloval. Ale čo je oveľa smutnejšie, veľmi skutočne neslušne vystupoval predseda parlamentu pán Sulík, kedy sa skutočne neslušne cynicky ospravedlnil až na výzvu. Čiže túto slušnosť uplatňujte na pôde tam, kde patrí. Ďakujem. (Potlesk.)
20. schôdza NR SR - 10.deň - A. dopoludnia
Dátum: 2011-07-13
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pani poslankyňa Rosová, s mnohými vašimi vecami musím súhlasiť. Je pravda, že často v našej spoločnosti sú týrané šteniatka. Stávajú sa tovarom. Existuje u nás množstvo útulkov s nedostatočnými, z finančných dôvodov, výbehmi. Avšak citovali ste tu veľkú časť spoločnosti. S najvyššou pravdepodobnosťou sa jedná o rôzne spolky ochrany zvierat. Nemám proti týmto spolkom nič, ale mám niečo proti jednej veci. Sú tieto veľké časti spoločnosti, ako ste ich nazvali, odborne fundované, sú na to odborne fundované, aby vedeli, akou formou a hlavne do akej výšky sa má ustanoviť trestnoprávna zodpovednosť, či len pri pohľade na mesiac, áno, dáme to z jedného roka na dva roky alebo z jedného roka na tri roky? Ja mám za to, že prevychovať týchto občanov sa nám nepodarí represiou, resp. zvyšovaním represie. Už predtým som spomenul, a mám za to, že jedine prevenciou a hlavne prevenciou aj zriaďovaním rôznych psychologických poradní, ak poznáte takýchto ľudí aj vo svojom okolí, by sme mohli zvýšiť účinok, a nie represiou. Proti tomu som zásadne. A preto nebudem v tejto oblasti hlasovať za zvyšovanie trestu pre týchto ľudí. Tých treba liečiť, treba pôsobiť prevenciou a zástancovia ochrany zvierat a tých spolkov zvierat by skutočne v prvom rade mali sa zamerať ešte vo väčšej miere na osvetovú činnosť medzi našimi občanmi a hlavne mladými ľuďmi.
20. schôdza NR SR - 10.deň - A. dopoludnia
Dátum: 2011-07-13
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

Ďakujem za slovo. Jedno je isté, že trestné právo je skutočne posledným prostriedkom nápravy, ak môžeme vôbec nápravou človeka to nazvať. Ale bavíme sa tu stále o týraní zvierat, preto poďme trošku hlbšie do histórie. Najprv boli len divo žijúce zvieratá. Až potom neskôr človek pri svojom vývine hovoril o zvieratách, kde mal osoh aj nehmatateľný, to znamená ideový. Prečo to vravím? Vravím to preto, že vznikli silné citové vzťahy a putá medzi človekom a zdomácnenými zvieratami. Teda používal ich aj pre svoju zábavu. A vôbec, nahradzoval tým aj svoje city možno aj k ľuďom. Ten ideový cit je veľmi dôležitý. Chcem zdôrazniť to, že hlavným problémom v našej spoločnosti aj v tejto oblasti v prvom rade prevencia, a to nielen v tejto oblasti, ale aj v oblasti zdravotníctva. Každý lekár vám povie, že robte prevenciu, až potom môžeme zrobiť zásah. Tak je to aj v trestnom práve. Skutočne, väzenie nie je jednou vysokou školou, ale možno aj piatimi vysokými školami kriminality. Čo sa stane potom, ak zvýšime trest, potrestáme akože toho človeka a čo prvé zrobí? Vyjde z väzenia, možno prvé, čo zrobí, bohužiaľ, má to zakódované v mozgu, bude, že popraví nejaké domáce zviera. Preto my upriamme skutočne pozornosť na prevenciu, a to hlavne v oblasti psychológie, zriaďujme psychologické poradne, aj čo sa týka týrania zviera. Preto ja tento zákon nepodporím, zvyšovanie trestnej sadzby.
20. schôdza NR SR - 10.deň - A. dopoludnia
Dátum: 2011-07-13
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pán poslanec Poliačik, súhlasím s vami len v jednej veci, že teda jednoducho zvieratá nie sú možno tak vnímavé ako človek a jednoducho ako ľudia, či sa nám to páči alebo nie, máme nad nimi moc, ktorú môžeme ovplyvňovať buď správnym smerom, alebo nesprávnym smerom, jednak čo sa týka ulahodeniu týmto zvieratám alebo nedajbože ich týrania, ktoré skutočne, musím s vami súhlasiť, sa vyskytuje v našej spoločnosti, a to, bohužiaľ, vo veľmi vysokej miere. S čím však nesúhlasím, jednoznačne je zvýšenie trestnej sadzby. Už moji predrečníci ma predbehli v tom, že riešenie tohto problému je v podstate nemožné, pokiaľ sa nezlepší situácia, čo sa týka našich rómskych spoluobčanov. Ja kľudne vás môžem zavolať na taký priateľský výlet do rómskych osád, keď budete chcieť trestať osemročných až deväťročných rómskych chlapcov, ktorí ublížili zvieratám. Áno, oni im ublížili. Bohužiaľ, mnohí z nich sú mentálne retardovaní, sú na nižšom stupni myslenia. Čo zrobíte s týmito chlapcami? Čo pomôžete veci, ak zvýšite trestnú sadzbu? Práve preto ja nepodporím tento váš návrh, som za takú sadzbu, aká je doteraz. A ešte jednu vec chcem vám pripomenúť. Prečo úmysel, ak niekto týra viac zvierat? Čo ak niekto týra jedno zviera? Je to viac alebo menej? Podľa mňa to je to isté. Ďakujem.
20. schôdza NR SR - 10.deň - A. dopoludnia
Dátum: 2011-07-13
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pán poslanec Osuský, vo svojom príhovore, vo vašej vzletnej reči, na ktorú sme už aj my poslanci zvyknutí, ste robili taký krátky prierez históriou. Povedali ste o. i., že v Spojených štátoch bola demokracia hlavne vtedy, keď sa zbavili otroctva. Chcem sa vás spýtať, kde bola demokracia v Spojených štátoch v časoch, keď sa ešte nezbavili otroctva. Ďalej, porovnávate systémy, fašizmus a komunizmus. Neviem, prečo neporovnávate systémy fašizmus a socializmus, veď komunizmus u nás nikdy nebol. Keby ste boli trošku historicky vzdelanejší, vedeli by ste, že v komunizme neplatia peniaze, nie sú peniaze, u nás peniaze boli. Ďalej, veľmi často ste sa oháňali pravdou, pravdou a stále len pravdou. Pán Osuský, pravda je taká, že pod heslom „Pod krídlami leva“ ste sa pod krídlami strany Most – Híd načierno dostali do parlamentu. To si uvedomte a podľa toho aj tak rozprávajte. Ďakujem. (Potlesk.)
20. schôdza NR SR - 9.deň - A. dopoludnia
Dátum: 2011-07-12
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

40. Ďakujem za slovo. Pán poslanec Branislav Ondruš jasnou rečou a s vysokou odbornosťou poukázal na skutočne nekvalitne pripravenú vládnu novelu Zákonníka práce. Táto novela jednoznačne a jednostranne oberá o práva zamestnanca v pracovno-právnom vzťahu a uprednostňuje zamestnávateľa. No a to, že pani premiérka ubezpečovala občanov, že už k žiadnym zmenám po tripartitných rokovaniach nedôjde, na jej klamstvá my, opoziční poslanci, sme si už zvykli, ale nezmierime sa s tým a stále budeme poukazovať na jej klamstvá. Pán minister, je na vás, aby ste skutočne vzali späť túto nekvalitne pripravenú vládnu novelu zákona o Zákonníku práce. Ďakujem.
20. schôdza NR SR - 8.deň - A. dopoludnia
Dátum: 2011-07-11
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pani poslankyňa Blahová, ja sa taktiež chcem dotknúť otázok štátnych sviatkov. Deklarovali ste tu, že hovoríte za všetkých poslancov strany SaS. Jednoducho nesúhlasíte s tým, aby maloobchod bol uzavretý v dňoch, kedy je vyhlásený a právoplatne uznaný štátny sviatok. Viete, týka sa to skutočne predovšetkým žien, ktoré pracujú po sobotách, po nedeliach. A aspoň v tento štátny sviatok rodina by mala byť pokope. Podľa toho, čo ste deklarovali, mi z toho vyplýva, že zástupcovia strany a predstavitelia SaS, ktorí sú tu v parlamente, neuznávajú z toho rodinu ako základný článok spoločnosti. Ona skutočne je základným článkom spoločnosti aj napriek dnešnej, veľmi tvrdej a rozhádzanej dobe. Ďalej sa chcem dotknúť vzťahov zamestnancov a zamestnávateľov. Údajne ich záujmy sú totožné. No tým, pani poslankyňa Blahová, ste jasne a úplne jasne deklarovali to, že nepoznáte absolútne históriu vzťahov zamestnancov a zamestnávateľov. Keď si všimnete, tak zistíte, že zamestnanci v histórii predstavovali stále ten slabší článok, a preto aj odbory zastupujú predovšetkým záujmy zamestnancov. Ďakujem.
21. schôdza NR SR - 1.deň - B. popoludní a 20. schôdza NR SR - 6. deň - B. popoludní
Dátum: 2011-07-07
Poslanec: Martinák, Ľuboš (SMER - SD)
Druh vystúpenia: Vystúpenie s faktickou poznámkou

36. Ďakujem za slovo. Pán poslanec Paška, predseda nášho klubu, jasne definoval, že dochádza k porušovaniu zákona o rokovacom poriadku. Bohužiaľ, musím konštatovať, že porušovanie rokovacieho poriadku sa stalo na dennom poriadku vás koaličných poslancov. Vážená koalícia, dnes ste jednoznačne dokázali, že vaše politbyro alias Koaličná rada má nad všetkými zákonmi aj u nás v parlamente právo rozhodovať. Ďakujem.
26. schôdza NR SR - 5.deň - B. popoludní
Dátum: 2011-12-06
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

76. Myslím si, že si všetci urobia vlastný úsudok, kto koho zdvihol zo stoličiek a ako po mojom krátkom vystúpení zareagovala strana SMER. Tá strana, ktorá doviedla túto krajinu k historicky najvyššiemu deficitu a k najvyššiemu míňaniu výdavkov na Slovensku. Občania si z toho urobia záver a, mimochodom, pani Vaľová, keby sme dali súhlas a odhlasovali, tak môže vystúpiť. Ďakujem pekne.